Per Clausen (EL), 2010-03-02:
Nu synes jeg ikke, at man skal kritisere mennesker, der måske har tilbragt deres tid i folkeskolen, mens den nuværende indenrigs- og sundhedsminister var undervisningsminister første gang, for ikke at have fået de samme regnekundskaber som os andre, der startede noget før.
Jeg kan for god ordens skyld sige, at jeg var færdig med folkeskolen, før Ritt Bjerregaard blev undervisningsminister, så hende kan vi også tage med.
Det var i de gode gamle dage, hvor man jo lærte alt det, man skulle – der var nu ganske mange, der ikke lærte det, men lad det nu være.
Jeg synes, at det blev meget tydeligt, hvad den her diskussion handler om, da vi hørte Venstres ordfører.
Det handler om, at hvis regionerne bliver ved med at kritisere regeringen og ministrene, så bliver de nedlagt.
Det handler sådan set ikke om, at der skulle være noget uorden i deres økonomi, for som det jo tydeligt er kommet frem her i debatten, kan staten på en række områder demonstrere meget mere uorden i sin økonomi, uden at nogen af den grund har foreslået politiet, militæret eller staten nedlagt.
Regionerne skal derimod i hvert fald lære én ting, og det er, at de ikke skal antyde, at der skulle være noget galt med den statslige sundhedspolitik, for det vil man ikke høre på – så påtager de sig ikke ansvaret.
Jeg vil faktisk sige, at det forholder sig omvendt.
Hvis det var sådan, at de mennesker, der arbejder på sygehusene, og hvis det var sådan, at de mennesker, der sidder i regionsbestyrelserne, holdt op med at påpege de åbenlyse problemer, der er i statens sundhedspolitik og sygehuspolitik, så ville de svigte deres ansvar.
Og så kunne det måske være værd at overveje, om de havde nogen eksistensberettigelse.
Som det er nu, synes jeg, at det er en meget kedelig tendens, at man forsøger at få dem, der kritiserer, til at holde op med at kritisere ved at sige, at de kan blive nedlagt.
Det er jo trods alt sådan, og det har jeg da også hørt både statsministeren og den tidligere sundhedsminister erkende, at det er staten, der fastlægger de overordnede økonomiske rammer for sygehusene i Danmark.
Man kan sige, at hvis det var den samme logik, der prægede det her, som den, der præger forholdet til de institutioner under staten, som har svært ved at håndtere økonomien, fordi de skal gennemføre store reformer og alt muligt andet, var der sådan set ingen tvivl om, at pengene ville komme rullende i en lind strøm.
Men her har man altså sagt, at der skal være styr på økonomien.
Det skal jeg sådan set ikke i udgangspunktet sige noget negativt om, men så er man i hvert fald nødt til at give regionerne mulighed for at styre økonomien.
Det er jo også derfor, at sundhedsøkonomerne, hvoraf nogle godt nok er så unge, at de sikkert har gået i folkeskolen, mens den nuværende indenrigs- og sundhedsministeren var undervisningsminister, siger, at det faktisk på mange måder er et ustyrligt system, vi har.
Det synes jeg faktisk at man skulle tage med.
Det skal ikke være noget argument mod Liberal Alliances forslag, for de har jo ikke noget ansvar for – ikke ret meget i hvert fald – hvad regeringen går og foretager sig, og vel heller ikke så stor indflydelse på det, men pointen er, at vi i modsætning til Liberal Alliance ikke synes, at det er et problem, at der er mennesker, der er involveret i den politiske demokratiske proces.
Vi synes faktisk, at der er mange ting, der med fordel kunne ligge i regionerne, som i dag ligger andre steder.
Det gælder både på miljøområdet og på en række andre områder, hvor man snakker om støtte til mindre grupper, som har store sociale problemer, helbredsmæssige problemer osv., hvor det faktisk fungerer rigtig skidt, fordi det er sendt ud i kommunerne – altså rigtig skidt for borgerne, for kommunerne er sådan set meget gode til at styre økonomien.
Jeg har her for nylig hørt, at Brønderslev Kommune skal spare omkring 5 mio. kr. på anbringelse af børn, som er i en udsat situation.
Det er jo et godt eksempel på, at de har styr på økonomien, selv om de måske ikke har styr på så meget andet.
Vores pointe er altså, at vi afviser det her forslag.
Vi synes, at regionerne skulle have nogle større arbejdsfelter at beskæftige sig med, og så synes vi, at regionerne skulle have mulighed for at styre deres egen økonomi.
Det tror vi i grunden også er godt for ansvarligheden.